钦定古今图书集成/明伦汇编/闺媛典/第015卷 > 竹枝词十二首 前人
## 钦定古今图书集成/明伦汇编/闺媛典/第015卷 > 竹枝词十二首 前人

二八佳人三五宵，仙风随度广陵桥。分明记得《霓裳
曲》，春梦微茫月影遥。

紫翠阴阴斗草堤，柳风淡荡舞衣吹。众中独有宜男
草，赢得金钗“百子池。”

一从荡子客长干，怕说风波五百滩。忽接家书心暗
喜，更于封外写《平安》。

桑子青青雨压枝，吴蚕老尽簇银丝。侍儿擘破双蛾
茧，肠断西窗有所思。

青桑老尽茜花开，新妇看蚕婆不来。织得西川宫样
锦，机头先与小姑裁。

江南江北锦帆来。妾自商歌妾自哀。百曲迷楼春不
住，杨花飘荡李花开。

盈盈红玉晓妆新，静倚菱花自写真。一片青霞生袜
底，满城传是“洛妃神。”

山色移青入画眉，绮疏春旭寄幽思。蜀藤新买松花
纸，临出《曹娥江上碑》。

点点流萤送落花，春风寂寞断琵琶。人来寄与菖蒲
叶，说是成都造纸家。

白盐生井火生畬，女子行商男作家。獞布红衫来换
米，满头都插“杜鹃花。”

绿酒涓涓白玉瓶，酴醾花发语猩猩。《竹枝歌》断人无
那，十二峰头暮雨青。

络纬秋啼梧月深，碧纱描粉绣观音。女僧闻作《盂兰
会》，乞假中元施宝簪。